U-I-212/11
Natisni
Opravilna št.:
U-I-212/11
Datum odločitve:
9. 3. 2012
ECLI:
ECLI:SI:USRS:2012:U.I.212.11
Akt:
Zakon o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08 in 40/09) (ZIKS), 15. čl., 45. čl., 55. čl., 56. čl., 64. čl. in 65. čl.
Izrek:
Pobuda za začetek postopka za oceno ustavnosti 15., 45., 55., 56., 64. in 65. člena Zakona o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08 in 40/09) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
A. B., C.
Datum vloge:
12. 10. 2011
Vrsta odločitve:
sklep
Vrsta rešitve:
zavrženje
Dokument:
US29701
Dokument v PDF obliki:
U-I-212-11.pdf
139 KB
Prenesite datoteko
U-I-212/11-4
9. 3. 2012
SKLEP
Ustavno sodišče je v postopku za preizkus pobude A. B., C., na seji 9. marca 2012
sklenilo:
Pobuda za začetek postopka za oceno ustavnosti 15., 45., 55., 56., 64. in 65. člena Zakona o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08 in 40/09) se zavrže.
OBRAZLOŽITEV
1. Pobudnik izpodbija v izreku tega sklepa navedene določbe Zakona o izvrševanju kazenskih sankcij (v nadaljevanju ZIKS-1). Izpodbijane določbe urejajo možnosti za delo obsojencev na prestajanju kazni zapora in  posamezne pravice, ki iz takšnega dela izhajajo. Pobudnik zatrjuje, da so izpodbijane določbe v neskladju s pravicama do socialne varnosti in pokojnine iz 50. člena Ustave in s pravico do enakosti iz drugega odstavka 14. člena Ustave. Še zlasti naj bi to veljalo za prvi odstavek 55. člena ZIKS-1, po katerem obsojenec, ki začasno ni zmožen za delo, nima pravice do nadomestila za začasno nezmožnost za delo. V utemeljitev pravnega interesa pobudnik navede, da trenutno prestaja kazen zapora na odprtem oddelku in da je v postopku ocenitve invalidnosti pred komisijo Zavoda za pokojninsko in invalidsko zavarovanje Slovenije. V tem postopku naj bi izvedel, da bodo pri seštevanju delovne dobe za čas prestajanja kazni nastopile težave.
2. Ustavno sodišče je štelo, da pobudnik predlaga t. i. prikritje identitete, in je predlogu ugodilo, ker so iz pobude razvidne okoliščine, ki posegajo v njegovo zasebnost.
3. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Izpodbijane določbe ZIKS-1 ne učinkujejo neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). V obravnavanem primeru bo zato pobudnik očitke o vštevanju delovne dobe v pokojninsko dobo (tudi v morebitni povezavi z obdobjem, ko nadomestilo za čas začasne nezmožnosti za delo obsojenca na prestajanju kazni zapora ni teklo) oziroma očitke o tem, kako dolga je njegova pokojninska doba, lahko uveljavljal v ustreznih postopkih, ko bo znana ocena o njegovi invalidnosti in s tem znan njegov statusni – delovnopravni položaj. Iz razlogov, navedenih v citiranem sklepu Ustavnega sodišča, pobudnik zato ne izkazuje pravnega interesa za začetek postopka za oceno ustavnosti izpodbijanih določb ZIKS-1. Ustavno sodišče je zato njegovo pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik